Twisp

Twisp az Amerikai Egyesült Államok északnyugati részén, Washington állam Okanogan megyéjében elhelyezkedő város. A 2010. évi népszámlálási adatok alapján 919 lakosa van. Történet 1897. július 30-án Henry C. Glover a Methow-völgyben megalapította Gloversville-t. A településen hamarosan egy üzlet és egy postahivatal is nyílt; a postamester 1898-ban Glover lett. A helység hamarosan felvette a Twisp nevet, melynek eredete vitatott; az elfogadott nézőpont szerint a szó az okanagan nyelvű „txʷəc'p” kifejezésből ered, melynek jelentése darázs. 1899. június 29-én Amanda P. Burgar Gloversville-től nem messze megalapította Twispet; a két település hamarosan összeolvadt. Twisp lakói eleinte bányászok és farmerek voltak. Az infrastruktúra egy gyógyszertárból, egy bankból, egy szállóból, két szalonból és egy metodista templomból állt. A környéken vadászó methow indiánok rendszeresen kereskedtek a helyiekkel. Twisp 1909. augusztus 6-án kapott városi rangot; a képviselőtestület első feladata a szesztilalom kérdésének eldöntése volt. 1910-ben a kérdésben népszavazást tartottak; a választás napján mindkét szalonban ingyen lehetett alkoholhoz jutni, így a lakosság 56–32 arányban elutasította a tilalmat. 1911-ben elérhetővé vált az elektromos áram; az első filmszínház ugyanezen évben nyílt meg. A 12 109 dollár és 69 cent költségvetésből megépült iskola (Twisp School) 1912. január 15-én nyitotta meg kapuit. 1924. július 24-én nem sokkal éjfél után a belvárosban tűz ütött ki; mivel az épületek többsége fából épült, két lakóház és 23 más építmény megsemmisült; a körzetben csak a gyógyszertár és a bank maradt ép, mivel ezek téglából épültek. 1940-ben az iskolát ötvenezer dollárból könyvtárral, tanulószobával és tornateremmel egészítették ki, a gimnáziumot pedig új szárnyba költöztették. Az 1940-es évek elején a gazdaság meghatározó ága volt a faipar; a második legnagyobb üzemet Ernest és Otto Wagner működtették; miután 1943-ban fűrészüzemük leégett, a vállalkozást Twispbe költöztették át. Egy 1963-as újságcikk szerint az üzem léte nagy szerepet játszik a teljes Methow-völgy életében. 1948-ban a Columbia folyó és mellékágainak áradása négymillió dolláros kárt okozott a térségben; megszakadt az áram- és a telefonszolgáltatás, továbbá minden híd és több lakóház is megsemmisült. 1972-ben a Washington State Route 20 elérte a települést, így megnőtt a lakosok és a munkalehetőségek száma is. 1973-ban új gimnázium épült Twisp és Winthrop között, így a régi épületet bezárt; 1979-ben itt nyílt meg a helyi közösségi ház. 2009-ben az elhagyatott őrházban nyílt meg a TwispWorks, amely vállalkozóknak és művészeknek biztosít alkotóhelyet. Twispet a 2015-ös erdőtüzek során evakuálták; augusztus 19-én a városban három tűzoltó az oltás közben életét vesztette. Éghajlat Népesség A 2010-es népszámláláskor a városnak 919 lakója, 474 háztartása és 222 családja volt. A népsűrűség 304,3 fő/km2. A lakóegységek száma 524, sűrűségük 172,9 db/km2. A lakosok 94,6%-a fehér, 0,2%-a afroamerikai, 1,2%-a indián, 0,5%-a ázsiai, 0,4%-a a Csendes-óceáni szigetekről származik, 0,3%-a egyéb, 2,7%-a pedig kettő vagy több etnikumú. A spanyol vagy latino származásúak aránya 3,3% (2,4% mexikói, 0,9% egyéb spanyol vagy latino származású.) A háztartások 19%-ában élt 18 évnél fiatalabb. 31,2% házas, 11,4% egyedülálló nő, 4,2% egyedülálló férfi, 53,2% pedig nem család. 46% egyedül élt; 15,3%-uk 65 éves vagy idősebb. Egy háztartásban átlagosan 1,94 személy élt; a családok átlagmérete 2,72 fő. A medián életkor 46,1 év volt. A város lakóinak 17,5%-a 18 évesnél fiatalabb, 6,7% 18 és 24 év közötti, 24,3%-uk 25 és 44 év közötti, 33,3%-uk 45 és 64 év közötti, 18,2%-uk pedig 65 éves vagy idősebb. A lakosok 49,6%-a férfi, 50,4%-a pedig nő. Jegyzetek Fordítás Ez a szócikk részben vagy egészben a Twisp, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap (angolul)